Notum sit omnibus tam presentibus quam futuris, quod ego Arlebaldus, cogitans de remedio animæ meæ seu de premio vitæ æternæ, dono omnes res quas visus sum habere in villa quæ dicitur Rufiacus, in comitatu Matisconensi, ad monasterium quod est constructum in loco Cluniaco nuncupato, atque in honore beatorum apostolorum Petri et Pauli, Deo constat consecratum, cuique Odo abbas preesse videtur. Siquidem ego ipse Arlebaldus, consentiente fratre meo Gislardo, atque una mecum tradente, dono ipsas jam dictas res ad prefatum monasterium, in elemosinam ac stipendium monachorum ibi Deo servientium, hoc est mansos duos cum mancipiis supramanentibus, his nominibus: Sigifredum cum uxore et infantibus suis atque Grimaldum, et vineam quæ in Monte sita est, cum campis, pratis, silvis, aquis aquarumque decursibus, totum et ad integrum dono, trado et transfundo ad predictum locum, in primis pro anima senioris mei Willelmi, deinde pro anima patris mei, necnon et pro me et pro fratre meo et pro omnibus parentibus meis, tam vivis quam defunctis, et pro cunctis christianis, et ut omnibus Christi fidelibus sicut exopto proficiat. Suppliciter peto atque deprecor ut omnes quicumque legerint vel audierint hanc cartam mea voluntate conscriptam pro Dei amore et apostolorum Petri et Pauli omniumque sanctorum, ut partem habeant in hac istarum rerum elemosina, quam ad predictum Cluniense monasterium delegavi, decertentque atque adjuvent, ubicunque necesse fuerit, ipsis monachis ibidem Deo famulantibus, quatinus ista carta stabilis atque inconvulsa et inviolabilis, absque ullius inquietudine, omni tempore permaneat. Si quis vero, quod minime fieri credo, aut ego ipse, vel aliquis de parentibus meis, sive aliqua intromissa persona, contra hanc cartam venire temptaverit, aut infringere conatus fuerit, quod repetit minime obtinere vel vindicare prevaleat; insuper etiam ad predictum locum, judiciaria cogente potestate, auri libras XX exsolvat, et hæc carta nihilominus inviolata omni tempore permaneat. S. Arlebaldi, qui hanc donationem fieri et firmare rogavit. S. Gislardi, qui fratri suo consensit. S. Waningi, Sindelenigi, Spirindei, Joji (?), Ansaldi, Isembardi, Otulardi, Teodenis, Ajulfi, Rainulfi, Anserici, Arnaldi, Girbanni, Arnulfi, Rainerii, Sturmendi, Alboeni, Arnulfi presbiteri, qui consensit. Data mense aprili, anno VII regnante Rodulfo rege. Ego Hildebannus, ad vicem cancellarii, scripsi.